Source: http://www.europarl.europa.eu/doceo/document/A-8-2019-0137_MT.html
Timestamp: 2019-08-24 04:34:55+00:00
Document Index: 128280

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Proċedura : 2018/2203(DEC)
Ċiklu relatat mad-dokument : A8-0137/2019
dwar il-kwittanza għall-implimentazzjoni tal-baġit tal-Awtorità Ewropea tal-Assigurazzjoni u l-Pensjonijiet tax-Xogħol (EIOPA) għas-sena finanzjarja 2017
dwar il-kwittanza għall-implimentazzjoni tal-baġit tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2017
– wara li kkunsidra l-kontijiet annwali finali tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2017,
– wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2017, flimkien mar-risposta tal-Awtorità(1),
– wara li kkunsidra r-rakkomandazzjoni tal-Kunsill tat-12 ta' Frar 2019 dwar il-kwittanza li għandha tingħata lill-Awtorità fir-rigward tal-implimentazzjoni tal-baġit għas-sena finanzjarja 2017 (05825/2019 – C8-0093/2019),
– wara li kkunsidra r-Regolament (UE) Nru 1094/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Ewropea tal-Assigurazzjoni u l-Pensjonijiet tax-Xogħol), u li jemenda d-Deċiżjoni Nru 716/2009/KE u li jħassar id-Deċiżjoni tal-Kummissjoni 2009/79/KE(5), u b'mod partikolari l-Artikolu 64 tiegħu,
– wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Ekonomiċi u Monetarji (A8-0137/2019),
1. Jagħti l-kwittanza lid-Direttur Eżekuttiv tal-Awtorità Ewropea tal-Assigurazzjoni u l-Pensjonijiet tax-Xogħol għall-implimentazzjoni tal-baġit tal-Awtorità għas-sena finanzjarja 2017;
3. Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Awtorità Ewropea tal-Assigurazzjoni u l-Pensjonijiet tax-Xogħol, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
dwar l-għeluq tal-kontijiet tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2017
– wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2017, flimkien mar-risposta tal-Awtorità(7),
– wara li kkunsidra r-Regolament (UE) Nru 1094/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Ewropea tal-Assigurazzjoni u l-Pensjonijiet tax-Xogħol), u li jemenda d-Deċiżjoni Nru 716/2009/KE u li jħassar id-Deċiżjoni tal-Kummissjoni 2009/79/KE(11), u b'mod partikolari l-Artikolu 64 tiegħu,
1. Japprova l-għeluq tal-kontijiet tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2017;
2. Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Awtorità Ewropea tal-Assigurazzjoni u l-Pensjonijiet tax-Xogħol, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).
li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2017
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2017,
A. billi, skont id-dikjarazzjoni tad-dħul u l-infiq tagħha(13), il-baġit finali tal-Awtorità Ewropea tal-Assigurazzjoni u l-Pensjonijiet tax-Xogħol (minn hawn 'il quddiem "l-Awtorità") għas-sena finanzjarja 2017 kien ta' EUR 23 999 257, ammont li jirrappreżenta żieda ta' 10,28 % meta mqabbel mal-2016; billi l-Awtorità hija ffinanzjata minn kontribuzzjoni mill-Unjoni (EUR 8 946 404, jiġifieri 37 %) u minn kontribuzzjonijiet mill-awtoritajiet superviżorji nazzjonali tal-Istati Membri (EUR 15 052 852, jiġifieri 63 %);
B. billi l-Qorti tal-Awdituri (minn hawn 'il quddiem "il-Qorti"), fir-rapport tagħha dwar il-kontijiet annwali tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2017 (minn hawn 'il quddiem "ir-rapport tal-Qorti"), stqarret li kisbet assigurazzjonijiet raġonevoli li l-kontijiet annwali tal-Awtorità huma affidabbli u li t-tranżazzjonijiet ta' bażi huma legali u regolari;
1. Jinnota b'apprezzament li l-isforzi ta' monitoraġġ baġitarju matul is-sena finanzjarja 2017 irriżultaw f'rata ta' implimentazzjoni tal-baġit ta' 99,79 %, li tfisser li l-Awtorità laħqet il-mira ppjanata tagħha u li tirrappreżenta żieda ta' 0,11 % meta mqabbla mal-2016; jinnota, barra minn hekk, li r-rata ta' eżekuzzjoni tal-approprjazzjonijiet ta' pagament kienet ta' 88,09 %, liema rata tirrappreżenta tnaqqis żgħir ta' 0,88 % meta mqabbla mal-2016;
2. Jieħu nota tal-isforzi tal-Awtorità biex tirrialloka internament ir-riżorsi baġitarji u tal-persunal tagħha, minħabba li l-ħidma tal-Awtorità qiegħda tinbidel dejjem aktar minn kompiti regolatorji għall-konverġenza u l-infurzar tal-miżuri ta' superviżjoni; jisħaq, f'dan ir-rigward, fuq il-ħtieġa li jiġi żgurat livell xieraq ta' prijoritizzazzjoni rigward l-allokazzjoni tar-riżorsi;
3. Jinnota bi tħassib li l-kanċellazzjoni tar-riporti mill-2016 għall-2017 kienet tammonta għal EUR 127 694, ċifra li tirrappreżenta 5,47 % tal-ammont totali riportat, rata simili għall-2016;
4. Jinnota b'sodisfazzjon li l-Awtorità stabbiliet 13-il mira fil-livell strateġiku mkejla b'indikaturi ewlenin tal-prestazzjoni li huma maqsuma bejn it-tliet għanijiet strateġiċi operattivi tagħha biex tivvaluta l-valur miżjud ipprovdut mill-attivitajiet tagħha u biex ittejjeb il-ġestjoni baġitarja tagħha, flimkien ma' indikaturi oħra użati internament;
5. Jinnota li l-Awtorità laħqet il-mira tagħha għal tmien indikaturi ewlenin tal-prestazzjoni; jirrikonoxxi li kienet biss qrib li tilħaq il-mira għall-ħames indikaturi ewlenin tal-prestazzjoni li jifdal, li wħud minnhom kienu pjuttost ambizzjużi u ma ntlaħqux b'mod marġinali biss;
6. Jissottolinja r-rwol ċentrali tal-Awtorità biex tikkontribwixxi għal standards u prattiki regolatorji u superviżorji komuni ta' kwalità għolja, għall-applikazzjoni konsistenti tal-atti legalment vinkolanti tal-Unjoni, biex tistimula u tiffaċilita d-delega tal-kompiti u r-responsabbiltajiet fost l-awtoritajiet kompetenti, biex tissorvelja u tivvaluta l-iżviluppi fis-suq fl-ambitu tal-kompetenzi tagħha u biex tippromwovi l-ħarsien tad-detenturi ta' poloz u tal-membri u l-benefiċjarji ta' skemi tal-pensjonijiet;
7. Jissottolinja r-rwol tal-Awtorità biex tiffaċilita u tippromwovi l-koordinazzjoni bejn l-awtoritajiet superviżorji nazzjonali u, fejn xieraq, ma' istituzzjonijiet responsabbli għas-superviżjoni internazzjonali;
8. Jinnota, madankollu, li l-Awtorità Ewropea tal-Assigurazzjoni u l-Pensjonijiet tax-Xogħol iffaċċjat limitazzjonijiet f'termini tal-arkitettura tas-sistema ta' superviżjoni, l-iskarsezza tar-riżorsi u, f'xi każijiet, appoġġ u kollaborazzjoni insuffiċjenti mill-awtoritajiet kompetenti nazzjonali; jirrimarka li għad hemm ħafna xi jsir mill-Awtorità Ewropea tal-Assigurazzjoni u l-Pensjonijiet tax-Xogħol, mil-leġiżlaturi u mill-awtoritajiet kompetenti nazzjonali biex jiksbu konverġenza superviżorja;
9. Jenfasizza li, filwaqt li tiżgura li l-funzjonijiet kollha assenjati jitwettqu bis-sħiħ u fil-ħin, l-Awtorità għandha twettaq il-kompiti u l-mandat assenjati lilha mill-Parlament Ewropew u mill-Kunsill u ma għandhiex tmur lil hinn mill-mandat ta' dawk il-funzjonijiet; jistieden lill-Awtorità tiżgura segwitu u implimentazzjoni xierqa tar-rakkomandazzjonijiet tal-Qorti;
10. Iqis li, waqt it-twettiq ta' xogħolha u b'mod partikolari fl-abbozzar tal-miżuri ta' implimentazzjoni, l-Awtorità jeħtieġ li tinforma b'mod regolari u komprensiv lill-Parlament Ewropew u lill-Kunsill dwar l-attivitajiet tagħha; jenfasizza li huwa essenzjali li l-Awtorità, fid-dawl tan-natura tal-funzjonijiet assenjati lilha, turi trasparenza mhux biss fil-konfront tal-Parlament Ewropew u tal-Kunsill, iżda anki fil-konfront taċ-ċittadini tal-Unjoni;
11. Jenfasizza li l-Awtorità għandha tagħti attenzjoni partikolari lill-prinċipju ta' proporzjonalità fit-twettiq tal-mandat tagħha; jissottolinja li, b'mod partikolari meta jkunu qed jiġu fformulati l-miżuri tal-Livell 2 u tal-Livell 3, għandha tingħata attenzjoni lill-karatteristiċi speċifiċi tas-swieq finanzjarji nazzjonali;
12. Jisħaq fuq il-ħtieġa li jiġu allokati biżżejjed riżorsi, jiġu indirizzati l-kompetenzi eżistenti fil-ġlieda kontra l-ħasil tal-flus u jiġi żgurat skambju rapidu mal-Awtorità Bankarja Ewropea (EBA) rigward il-ħasil tal-flus u l-ġlieda kontra l-finanzjament tat-terroriżmu;
13. Jilqa', fil-kuntest tal-funzjoni ta' sorveljanza tal-Awtorità rigward il-ġlieda kontra l-ħasil tal-flus u l-finanzjament tat-terroriżmu, l-adozzjoni ta' politika dwar l-iżvelar ta' informazzjoni protetta u jisħaq fuq il-ħtieġa li l-awtoritajiet superviżorji nazzjonali jadottaw politiki simili;
14. Jinnota b'sodisfazzjon li l-Awtorità hija proattiva fl-identifikazzjoni ta' opportunitajiet għall-effiċjenza u s-sinerġiji ma' aġenziji oħra, b'mod partikolari mal-EBA u l-Awtorità Ewropea tat-Titoli u s-Swieq (ESMA), permezz tal-Kumitat Konġunt tal-Awtoritajiet Superviżorji Ewropej u permezz ta' akkwisti konġunti; jitlob lill-Awtorità tiżviluppa gwida komuni bi skambju mal-EBA u l-ESMA dwar kif ir-riskji fil-qasam tal-ġlieda kontra l-ħasil tal-flus u l-finanzjament tat-terroriżmu jistgħu jiġu integrati fis-superviżjoni prudenzjali;
15. Jilqa' b'sodisfazzjon l-organizzazzjoni mill-ġdid tal-Awtorità li għandha l-għan, fost affarijiet oħra, li tikseb iffrankar tal-ispejjeż u kisbiet fl-effiċjenza billi twettaq fużjoni jew żieda fil-koordinazzjoni tad-dipartimenti tagħha, billi tintroduċi proċess ta' tbassir tal-baġit kontinwu jew billi timplimenta ċirkwiti finanzjarji ġodda;
16. Jinnota li l-Awtorità qed tissostitwixxi s-sistema elettronika attwali tagħha ta' ġestjoni tar-riżorsi umani b'Sysper, li hija pprovduta mill-Kummissjoni; jirrikonoxxi li l-Awtorità se tippermetti li l-organizzazzjoni tibbenefika minn spejjeż aktar baxxi kif ukoll minn sinerġiji u effiċjenza; jistieden lill-Awtorità tirrapporta lill-awtorità ta' kwittanza dwar il-miżuri konkreti f'dan ir-rigward;
17. Jinnota, barra minn hekk, li, skont il-Qorti, il-bidla tal-Awtorità mir-regolamentazzjoni lejn is-superviżjoni hija partikolarment ta' sfida, minħabba riżorsi limitati għall-kompiti ta' superviżjoni (14 % tal-persunal tal-Awtorità) b'mod partikolari għas-superviżjoni tal-attivitajiet transfruntieri u tal-mudelli interni;
18. Jinnota, madankollu, li l-valutazzjoni tal-Qorti hija qasira ħafna u ftit toffri suġġerimenti biex tittejjeb l-effiċjenza tal-ġestjoni baġitarja tal-Awtorità; jistieden lill-Awtorità tiżgura segwitu u implimentazzjoni xierqa tar-rakkomandazzjonijiet tal-Qorti;
19. Jinnota li fl-2017 saret evalwazzjoni esterna tat-tliet awtoritajiet superviżorji Ewropej; jistieden lill-Awtorità tirrapporta lill-awtorità ta' kwittanza dwar il-miżuri meħuda (mill-Awtorità) biex tindirizza n-nuqqasijiet identifikati mill-evalwazzjoni esterna;
20. Jinnota li, fil-31 ta' Diċembru 2017, it-tabella tal-persunal ġiet eżegwita fil-livell ta' 99,01 %, bil-ħatra ta' 100 aġent temporanju mill-101 aġent temporanju li huma awtorizzati skont il-baġit tal-Unjoni, apparagun tat-93 post li kienu awtorizzati fl-2016; jinnota li, barra minn hekk, 34 aġent kuntrattwali u 17-il espert nazzjonali sekondat kienu qed jaħdmu għall-Awtorità fl-2017;
21. Jinnota li l-Awtorità adottat politika dwar il-protezzjoni tad-dinjità tal-persuna u l-prevenzjoni tal-fastidju;
22. Jilqa' s-suġġeriment tal-Qorti li l-avviżi ta' postijiet battala jiġu ppubblikati fuq is-sit web tal-Uffiċċju Ewropew għas-Selezzjoni tal-Persunal bil-għan li tiżdied il-pubbliċità; jifhem it-tweġiba tal-Awtorità rigward l-ispejjeż għolja tat-traduzzjoni li jirriżultaw minn tali pubblikazzjoni;
23. Jinnota b'sodisfazzjon li l-Awtorità kienet fost l-ewwel aġenziji fl-Unjoni li nedew proġett maħsub biex iwassal għal soluzzjoni għall-akkwist elettroniku; jilqa' l-fatt li s-soluzzjoni tipprovdi proċess ta' akkwist aktar effiċjenti u trasparenti li huwa ta' benefiċċju kemm għall-Awtorità kif ukoll għall-fornituri potenzjali tagħha;
24. Jirrikonoxxi l-miżuri li l-Awtorità diġà għandha fis-seħħ u l-isforzi kontinwi tagħha biex tiżgura t-trasparenza, tipprevjeni u tiġġestixxi l-kunflitti ta' interess u tipproteġi lill-informaturi; jilqa' l-fatt li l-Awtorità tippubblika reġistru tal-laqgħat ma' partijiet ikkonċernati esterni fuq is-sit web tagħha;
25. Jinnota li, skont ir-rapport tal-Qorti, hemm bżonn li tissaħħaħ l-indipendenza tal-uffiċjal tal-kontabbiltà billi dan isir direttament responsabbli quddiem id-direttur u l-bord maniġerjali tal-Awtorità; jinnota b'sodisfazzjon il-miżuri li diġà ttieħdu sabiex tissaħħaħ dik l-indipendenza;
26. Jinnota li fil-bidu tal-2017 inħatar uffiċjal tal-etika ddedikat għall-persunal tal-Awtorità, b'appoġġ għat-tisħiħ tal-funzjoni tal-uffiċjal tal-etika; jistieden lill-Awtorità tirrapporta lill-awtorità ta' kwittanza dwar il-progress imwettaq f'dak il-qasam;
27. Jinnota li s-Servizz tal-Awditjar Intern tal-Kummissjoni wettaq awditu biex jivvaluta l-effikaċja tal-kontrolli ta' ġestjoni fil-proċess ta' simulazzjoni ta' kriżi tal-Awtorità; jistieden lill-Awtorità tirrapporta lill-awtorità ta' kwittanza dwar ir-riżultati ta' dak l-awditu;
28. Jilqa' l-fatt li l-Awtorità introduċiet żewġ dipartimenti superviżorji ġodda dwar il-proċessi u l-konverġenza biex isaħħu l-enfasi tagħha fuq is-superviżjoni;
29. Jinnota li huwa possibbli li, fil-ġejjieni, id-dħul tal-Awtorità jonqos bħala riżultat tad-deċiżjoni tar-Renju Unit li joħroġ mill-Unjoni; jinnota li riskji oħra relatati ma' dak il-fatt huma l-kontinwità tal-kuntratti u l-konsistenza tal-approċċi lejn gruppi bankarji transfruntieri ta' sorveljanza tal-Unjoni; jistieden lill-Awtorità tibqa' attenta għal dawk ir-riskji u tħejji ruħha biex ittaffihom;
30. Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta' natura orizzontali, għar-riżoluzzjoni tiegħu ta' ... 2019(14) dwar il-prestazzjoni, il-ġestjoni finanzjarja u l-kontroll tal-aġenziji.
dwar il-kwittanza għall-implimentazzjoni tal-baġit tal-Awtorità Ewropea tal-Assigurazzjoni u l-Pensjonijiet tax-Xogħol għas-sena finanzjarja 2017 (EIOPA)
Rapporteur għal opinjoni: Doru-Claudian Frunzulică
Il-Kumitat għall-Affarijiet Ekonomiċi u Monetarji jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1. Jirrikonoxxi li, fil-fehma tal-Qorti tal-Awdituri ("il-Qorti"), it-tranżazzjonijiet tal-Awtorità Ewropea tal-Assigurazzjoni u l-Pensjonijiet tax-Xogħol ("l-Awtorità"), li fuqhom huma bbażati l-kontijiet annwali għas-sena 2017, huma legali u regolari fl-aspetti materjali kollha; jinnota madankollu li l-valutazzjoni tal-Qorti tal-Awdituri hija qasira ħafna u toffri ftit suġġerimenti biex titjieb l-effiċjenza fil-ġestjoni tal-baġit tal-EIOPA; jistieden lill-Awtorità tiżgura segwitu u implimentazzjoni xierqa tar-rakkomandazzjonijiet tal-Qorti;
2. Jenfasizza r-rwol ċentrali tal-Awtorità biex tikkontribwixxi għal standards u prattiki regolatorji u superviżorji komuni ta' kwalità għolja, għall-applikazzjoni konsistenti tal-atti tal-Unjoni legalment vinkolanti, biex tistimula u tiffaċilita d-delega tal-kompiti u r-responsabbiltajiet fost l-awtoritajiet kompetenti, biex timmonitorja u tivvaluta l-iżviluppi fis-suq fil-kamp ta' applikazzjoni tal-kompetenzi tagħha u biex tippromwovi l-ħarsien tad-detenturi ta' poloz, u tal-membri u l-benefiċjarji ta' skemi tal-pensjonijiet;
3. Jenfasizza r-rwol tal-Awtorità biex tiffaċilita u tippromwovi l-koordinazzjoni bejn l-awtoritajiet superviżorji nazzjonali u, fejn xieraq, ma' istituzzjonijiet responsabbli għas-superviżjoni internazzjonali;
4. Jenfasizza li, filwaqt li tiżgura li l-funzjonijiet kollha assenjati jitwettqu bis-sħiħ u fil-ħin, l-Awtorità għandha twettaq il-kompiti u l-mandat assenjati lilha mill-Parlament Ewropew u mill-Kunsill u għandha żżomm mal-mandat ta' dawk il-funzjonijiet; jistieden lill-Awtorità tiżgura segwitu u implimentazzjoni xierqa tar-rakkomandazzjonijiet tal-Qorti;
5. Iqis li, waqt it-twettiq ta' ħidmietha u b'mod partikolari fl-abbozzar tal-miżuri ta' implimentazzjoni, l-EIOPA jeħtiġilha li b'mod regolari u komprensiv tinforma lill-Parlament Ewropew u lill-Kunsill dwar l-attivitajiet tagħha; jisħaq fuq il-fatt li huwa essenzjali li l-Awtorità, fid-dawl tan-natura tal-funzjonijiet assenjati lilha, turi trasparenza mhux biss fil-konfront tal-Parlament Ewropew u tal-Kunsill, iżda anki fil-konfront taċ-ċittadini tal-Unjoni;
6. Jisħaq fuq il-fatt li l-Awtorità għandha tagħti attenzjoni partikolari lill-prinċipju ta' proporzjonalità fit-twettiq tal-mandat tagħha; jissottolinja l-fatt li, b'mod partikolari meta jkunu qed jiġu fformulati l-miżuri tal-Livell 2 u tal-Livell 3, għandha tingħata attenzjoni lill-karatteristiċi speċifiċi tas-swieq finanzjarji nazzjonali;
7. Jieħu nota tal-isforzi tal-Awtorità biex tirrialloka internament ir-riżorsi baġitarji u tal-persunal tal-Awtorità, minħabba li l-ħidma tal-Awtorità qegħda tinbidel dejjem aktar minn kompiti regolatorji għal kompiti ta' konverġenza superviżorja u ta' infurzar; jisħaq, f'dan ir-rigward, fuq il-ħtieġa li jiġi żgurat livell xieraq ta' prijoritizzazzjoni fir-rigward tal-allokazzjoni tar-riżorsi;
8. Jinnota li l-għadd totali ta' persunal kien ta' 151 fi tmiem l-2017, meta mqabbel ma' 139 fi tmiem l-2016;
9. Jisħaq fuq il-ħtieġa li jiġu allokati biżżejjed riżorsi, jiġu indirizzati l-kompetenzi eżistenti kontra l-ħasil tal-flus u jiġi żgurat skambju rapidu mal-Awtorità Bankarja Ewropea rigward il-ħasil tal-flus u l-ġlieda kontra l-finanzjament tat-terroriżmu; jitlob lill-Awtorità tiżviluppa gwida komuni bi skambju mal-EBA u l-ESMA dwar kif jistgħu jiġu integrati r-riskji fil-qasam AML/CFT fis-superviżjoni prudenzjali;
10. Jilqa' l-adozzjoni fil-kuntest tal-funzjoni ta' sorveljanza tal-Awtorità fir-rigward tal-AML u tas-CFT, ta' politika dwar l-iżvelar ta' informazzjoni protetta u jisħaq fuq il-ħtieġa li l-awtoritajiet superviżorji nazzjonali jadottaw politiki simili;
11. Jiġbed l-attenzjoni għall-fatt li 40 % tal-baġit tal-Awtorità huwa ffinanzjat mill-fondi tal-Unjoni Ewropea u 60 % permezz ta' kontribuzzjonijiet diretti mill-awtoritajiet superviżorji tal-Istati Membru u li dawn l-arranġamenti ta' finanzjament imħallat jistgħu jippreżentaw theddida għall-indipendenza u għall-kompiti ta' sorveljanza tagħha; jieħu nota tad-deċiżjoni tar-Renju Unit li joħroġ mill-UE u tal-implikazzjonijiet finanzjarji, amministrattivi, umani u oħrajn ta' dik id-deċiżjoni; jenfasizza li d-dħul tal-Awtorità se jonqos b'riżultat tad-deċiżjoni tar-Renju Unit li joħroġ mill-Unjoni, u jenfasizza l-ħtieġa li jinstabu arranġamenti adegwati għall-finanzjament tagħha, peress li riżorsi finanzjarji suffiċjenti biss jippermettu li l-Awtorità twettaq il-mandat tagħha b'mod konsistenti, indipendenti u effiċjenti, bil-għan li s-swieq finanzjarji jsiru aktar sikuri u jipproteġu b'mod aktar effettiv lill-konsumaturi Ewropej.
ĠU C 434, 30.11.2018, p. 61.
ĠU L 331, 15.12.2010, p. 48.
ĠU C 84/37, 17.3.2017, p. 179.